PMIndiaData/PMIndiaSum huggingface dataset:
ബയോടെക് സ്റ്റാർട്ടപ്പ് എക്സ്പോ – 2022  പ്രധാനമന്ത്രി നാളെ  ഉദ്ഘാടനം ചെയ്യും

പ്രധാനമന്ത്രി ശ്രീ നരേന്ദ്ര മോദി ജൂൺ 9 ന് രാവിലെ 10:30 ന് ന്യൂഡൽഹിയിലെ പ്രഗതി മൈതാനിയിൽ ബയോടെക് സ്റ്റാർട്ടപ്പ് എക്സ്പോ – 2022 ഉദ്ഘാടനം ചെയ്യും. ബയോടെക് സ്റ്റാർട്ടപ്പ് എക്‌സ്‌പോ – 2022 ജൂൺ 9, 10 തീയതികളിൽ നടക്കുന്ന രണ്ട് ദിവസത്തെ പരിപാടിയാണ്. കേന്ദ്ര ജൈവ സാങ്കേതിക വകുപ്പും ബയോടെക്നോളജി ഇൻഡസ്ട്രി റിസർച്ച് അസിസ്റ്റൻസ് കൗൺസിലും ( ബി ഐ ആർ എ സി ) ചേർന്നാണ് ഇത് സംഘടിപ്പിക്കുന്നത്. കൗൺസിൽ സ്ഥാപിച്ച് പത്ത് വർഷം തികയുന്നതിന്റെ ഭാഗമായാണ് പ്രദർശനം നടക്കുന്നത്. ‘ബയോടെക് സ്റ്റാർട്ടപ്പ് നവീനാശയങ്ങൾ : ആത്മനിർഭർ ഭാരതിലേക്ക്’ എന്നതാണ് എക്‌സ്‌പോയുടെ പ്രമേയം. സംരംഭകർ, നിക്ഷേപകർ, വ്യവസായ പ്രമുഖർ, ശാസ്ത്രജ്ഞർ, ഗവേഷകർ, ബയോ ഇൻകുബേറ്റർമാർ , നിർമ്മാതാക്കൾ, റെഗുലേറ്റർമാർ, ഗവണ്മെന്റ് ഉദ്യോഗസ്ഥർ തുടങ്ങിയവരെ ബന്ധിപ്പിക്കുന്നതിനുള്ള വേദിയാകുന്ന എക്‌സ്‌പോയിൽ 300 ഓളം സ്റ്റാളുകൾ ഒരുക്കും. ആരോഗ്യ സംരക്ഷണം, ജീനോമിക്‌സ്, ബയോഫാർമ, കൃഷി, വ്യാവസായിക ബയോടെക്‌നോളജി, മാലിന്യത്തിൽ നിന്ന് മൂല്യം , ശുദ്ധ ഊർജ്ജം തുടങ്ങി വിവിധ മേഖലകളിൽ ജൈവ സാങ്കേതിക വിദ്യയുടെ പ്രയോഗം എടുത്തുകാട്ടും. –ND–
ഗതി നിര്‍ണ്ണയ ഉപഗ്രഹത്തിന്റെ വിജയകരമായ വിക്ഷേപണത്തിന് പ്രധാനമന്ത്രി ഐ.എസ്.ആര്‍.ഒ. ശാസ്ത്രജ്ഞരെ അഭിനന്ദിച്ചു.

ഇന്ത്യയുടെ ആറാമത്തെ ഗതി നിര്‍ണ്ണയ ഉപഗ്രഹമായ ഐ.ആര്‍.എന്‍.എസ്.എസ്.- 1 എഫിനെ വിജയകരമായ വിക്ഷേപണത്തിലൂടെ ഭ്രമണപഥത്തിലെത്തിച്ച ഐ.എസ്.ആര്‍.ഒ. ശാസ്ത്രജ്ഞരെ പ്രധാനമന്ത്രി ശ്രീ. നരേന്ദ്ര മോദിഅഭിനന്ദിച്ചു. ഐ.ആര്‍.എന്‍.എസ്.എസ്.- 1 എഫിന്റെ വിജയകരമായ വിക്ഷേപണം വലിയൊരു നേട്ടമാണെന്നും നമുക്കതില്‍ അതിയായ അഭിമാനം ഉണ്ടെന്നും പ്രധാനമന്ത്രി പറഞ്ഞു. നമ്മുടെ ശാസ്ത്രജ്ഞരുടെയും ഐ.എസ്.ആര്‍.ഒ. യുടെയും കഠിന പ്രയത്‌നങ്ങളെ വണങ്ങുന്നതായി പ്രധാനമന്ത്രി പറഞ്ഞു.
പ്രധാനമന്ത്രി ശ്രീ നരേന്ദ്ര മോദി മ്യാന്‍മര്‍ സ്റ്റേറ്റ് കൗണ്‍സിലര്‍  ഡൗ ഓങ്  സാന്‍ സൂ ചിയുമായി  ഫോണില്‍ സംസാരിച്ചു.

മ്യാന്‍മര്‍ റിപ്പബ്ലിക് സ്റ്റേറ്റ് കൗണ്‍സിലര്‍ ഡൗ ഓങ് സാന്‍ സൂ ചി യുമായി പ്രധാനമന്ത്രി ശ്രീ. നരേന്ദ്ര മോദി ഇന്ന് ടെലഫോണില്‍ ആശയവിനിമയം നടത്തി. കൊവിഡ് 19 ആഭ്യന്തരമായും മേഖലയിലും വരുത്തിയിരിക്കുന്ന സ്ഥിതിവിശേഷം രണ്ടു നേതാക്കളും ചര്‍ച്ച ചെയ്യുകയും രണ്ടു രാജ്യങ്ങളിലും പകര്‍ച്ചവ്യാധി വ്യാപനം നേരിടാന്‍ സ്വീകരിച്ച നടപടികള്‍ പരസ്പരം അറിയിക്കുകയും ചെയ്തു. അയല്‍പക്കം ആദ്യം എന്ന ഇന്ത്യയുടെ നയത്തില്‍ മ്യാന്മാറിന്റെ പ്രാധാന്യം കണക്കിലെടുത്തു് കൊവിഡുമായി ബന്ധപ്പെട്ടു മ്യാന്‍മറിനുണ്ടാകുന്ന ആരോഗ്യ, സാമ്പത്തിക പ്രത്യാഘാതങ്ങള്‍ ലഘൂകരിക്കുന്നതിന് സാധ്യമായതെല്ലാം ചെയ്യാനുള്ള സന്നദ്ധത പ്രധാനമന്ത്രി അടിവരയിട്ട് അറിയിച്ചു. ഇന്ത്യയിലുള്ള മ്യാന്‍മര്‍ പൗരരുടെ ക്ഷേമത്തിനു വേണ്ട പിന്തുണ നല്‍കുമെന്ന് പ്രധാനമന്ത്രി ഉറപ്പു നല്‍കി; മ്യാന്‍മറിലെ ഇന്ത്യന്‍ പൗരര്‍ക്കു മ്യാന്‍മര്‍ ഭരണകൂടം നല്‍കുന്ന സഹകരണത്തിനു നന്ദി അറിയിക്കുകയും ചെയ്തു. കൊവിഡിന് എതിരേ ഇന്നും ഭാവിയിലും യോജിച്ചു പ്രവര്‍ത്തിക്കാനും മികച്ച ബന്ധം നിലനിര്‍ത്താനും നേതാക്കള്‍ പരസ്പര സന്നദ്ധത അറിയിച്ചു.
ന്യൂഡെല്‍ഹിയില്‍ ചുവപ്പുകോട്ടയ്ക്കു സമീപം മാധവ് ദാസ് പാര്‍ക്കില്‍ ദസറ ആഘോഷത്തില്‍ പ്രധാനമന്ത്രി നടത്തിയ പ്രസംഗത്തിന്റെ പരിഭാഷ

എല്ലാവര്‍ക്കും വിശിഷ്ടമായ വിജയദശമി ആശംസകള്‍. ആഘോഷങ്ങള്‍ ഒരര്‍ഥത്തില്‍ നമ്മുടെ സാമൂഹിക മൂല്യങ്ങളുടെയും സമൂഹത്തില്‍നിന്നു നാം ഉള്‍ക്കൊള്ളുന്ന പാഠങ്ങളുടെയും പ്രതിഫലനമാണ്. ഓരോ ആഘോഷവും സാമൂഹിക ഉത്തരവാദിത്തങ്ങളോടു പ്രതികരിക്കാനും സാമൂഹിക തിന്മകളെ എതിര്‍ക്കാനുള്ള അക്ഷീണപ്രയത്‌നം തുടരാനും ഉള്ള നമ്മുടെ സംഘടിത ശക്തി ഉയര്‍ത്തിക്കാട്ടുന്നു. നമ്മുടെ ആഘോഷങ്ങള്‍ കൃഷിയും കൊയ്ത്തും, നദികളും മലകളും, നമ്മുടെ ചരിത്രവും സമ്പന്നമായ സാംസ്‌കാരിക പാരമ്പര്യവും ആയി ബന്ധപ്പെട്ടുകിടക്കുന്നു. ആയിരക്കണക്കിനു വര്‍ഷങ്ങളുടെ പഴക്കമുള്ള ശ്രീരാമന്റെയും ശ്രീകൃഷ്ണന്റെയും ഐതിഹ്യങ്ങള്‍ നമ്മുടെ സാമൂഹിക ചൂറ്റുപാടുകള്‍ക്ക് എന്നും ഊര്‍ജം പകര്‍ന്നിട്ടുണ്ട്. അവ നമുക്ക് ഊര്‍ജമേകുന്ന സ്രോതസ്സുകളാണ്. നവരാത്രി ആഘോഷത്തിന്റെ അവസാനഘട്ടമായി ഇന്നു വിജയദശമി നാളില്‍ രാവണന്റെ കോലം കത്തിക്കുന്ന പാരമ്പര്യം നമുക്കുണ്ട്. ഇതു മഹത്തരമായ തുടര്‍ച്ചയാണ്. ഉത്തരവാദിത്തമുള്ള പൗരന്മാരെന്ന നിലയില്‍ തിന്‍മ പരത്തുന്ന ശക്തികളെ അകറ്റിനിര്‍ത്തേണ്ടതു നമ്മുടെ ചുമതലയാണ്. ഇതു സംബന്ധിച്ച ബോധവല്‍ക്കരണം സൃഷ്ടിക്കേണ്ട ഉത്തരവാദിത്തം സമൂഹത്തിനുമുണ്ട്. ഉല്‍സവങ്ങള്‍ ആഘോഷിക്കാനുള്ളതു മാത്രമല്ലെന്നു ചൂണ്ടിക്കാട്ടട്ടെ. അവയ്ക്കു പിന്നില്‍ ഓരോ ലക്ഷ്യങ്ങളുണ്ട്. രാജ്യത്തിനായി ഗുണപരമായി വല്ലതും ചെയ്യാനുള്ള ദൃഢപ്രതിജ്ഞ നാം കൈക്കൊള്ളണം. ശ്രീരാമന്‍ അയോധ്യ വിടുകയും ദൃഢനിശ്ചയവും സങ്കല്‍പശക്തിയുംകൊണ്ട് സംഘടതിശക്തി രൂപപ്പെടുത്തുകയും അതുവഴി ലങ്കയില്‍ താന്‍ നേടിയ വിജയത്തില്‍ സമൂഹത്തിലെ എല്ലാ വിഭാഗങ്ങളെയും പങ്കാളികളാക്കുകയും ചെയ്തതു സങ്കല്‍പിക്കാന്‍ പോലും സാധിക്കുമോ? മനുഷ്യരും കുരങ്ങന്‍മാരും പ്രകൃതിയുമൊക്കെ ശ്രീരാമനോടൊപ്പം ചേര്‍ന്നു. എല്ലാവരെയും ഒന്നിപ്പിക്കാനുള്ള മാന്ത്രികശക്തിയായിരിക്കണം സംഘടിത ശക്തി സ്വരൂപിക്കുന്നതില്‍ ശ്രീരാമനെ വിജയിപ്പിച്ചത്. വിജയത്തിനു ശേഷം അദ്ദേഹം വിനയാന്വിതനും ജനക്ഷേമത്തിനായി സ്വയം സമര്‍പ്പിതനും ആയിരുന്നു. നമ്മുടെ രാജ്യം സ്വാതന്ത്ര്യത്തിന്റെ 75ാം വാര്‍ഷികം ആഘോഷിക്കുമ്പോഴേക്കും രാജ്യത്തിനായി ഗുണപരമായ സംഭാവനകള്‍ നല്‍കുമെന്നു നമുക്ക് ഈ വിജയദശമിനാളില്‍ പ്രതിജ്ഞയെടുക്കാം. 2022 ആകുമ്പോഴേക്കും അഭിമാനം നിറഞ്ഞ ഒരു രാജ്യത്തിലെ പൗരനെന്ന നിലയില്‍ രാജ്യത്തിനായി എളിയതും ഗുണപരവുമായ സംഭാവനയര്‍പ്പിക്കാന്‍ പ്രാപ്തരാക്കുന്ന സിദ്ധി ലഭിക്കാനായിരിക്കണം നമ്മുടെ സങ്കല്‍പം. നമ്മുടെ സ്വാതന്ത്ര്യ സമര സേനാനികള്‍ സ്വപ്‌നംകണ്ട രാജ്യം പടുത്തുയര്‍ത്താനായി നമുക്കു ദൃഢപ്രതിജ്ഞയെടുക്കാം. ഈ സാഹചര്യത്തില്‍, ശ്രീരാമനെപ്പോലെ രാഷ്ട്രത്തിനായി ഗുണപരമായ സംഭാവനകള്‍ അര്‍പ്പിക്കാന്‍ നമുക്കു ദൃഢപ്രതിജ്ഞയെടുക്കാം. നിങ്ങള്‍ക്കെല്ലാം ആശംസകള്‍. ഒരിക്കല്‍ക്കൂടി, ഹൃദ്യമായ വിജയദശമി ആശംസകള്‍.
പ്രകാശ് പുരബിന്റെ വേളയിൽ പ്രധാനമന്ത്രി ശ്രീ ഗുരു ഗോവിന്ദ് സിംഗ് ജിയെ വണങ്ങി

ശ്രീ ഗുരു ഗോവിന്ദ് സിംഗ് ജിയുടെ പ്രകാശ് പുരബിന്റെ പുണ്യ വേളയിൽ പ്രധാനമന്ത്രി ശ്രീ നരേന്ദ്ര മോദി ശ്രീ ഗുരു ഗോവിന്ദ് സിംഗ് ജിക്ക് ആദരാഞ്ജലികൾ അർപ്പിച്ചു. പ്രധാനമന്ത്രി ട്വീറ്റ് ചെയ്തു; " പ്രകാശ് പുരബിന്റെ പുണ്യ വേളയിൽ, ഞാൻ ശ്രീ ഗുരു ഗോവിന്ദ് സിംഗ് ജിയെ വണങ്ങുകയും മാനവികതയെ സേവിക്കുന്നതിനുള്ള അദ്ദേഹത്തിന്റെ സംഭാവനകൾ അനുസ്മരിക്കുകയും ചെയ്യുന്നു. അദ്ദേഹത്തിന്റെ സമാനതകളില്ലാത്ത ധൈര്യം വരും വർഷങ്ങളിലും ആളുകളെ പ്രചോദിപ്പിക്കുന്നത് തുടരും."
2019 ലെ ബാലപുരസ്കാർ ജേതാക്കളുടെ പ്രധാനമന്ത്രി  ആശയ വിനിമയം നടത്തി

പ്രധാനമന്ത്രി ശ്രീ. നരേന്ദ്ര മോദി ഇന്ന് 2019 ലെ ബാലപുരസ്കാർ ജേതാക്കളുമായി ന്യൂ ഡൽഹിയിൽ കൂടിക്കാഴ്ച നടത്തുകയും അവരുമായി ആശയവിനിമയം നടത്തുകയും ചെയ്തു. കുട്ടികൾ തങ്ങളുടെ പ്രത്യേക നേട്ടങ്ങളെ കുറിച്ച് വിശദീകരിക്കുകയും അവരുടെ പ്രചോദനാത്മകമായ കഥകൾ പങ്കു വയ്ക്കുകയും ചെയ്തു, അവാർഡ് ജേതാക്കളെ അഭിനന്ദിച്ച പ്രധാനമന്ത്രി അവരുടെ നേട്ടങ്ങളിൽ അനുമോദിച്ചു. പ്രതിഭയുള്ള കുട്ടികളെ അംഗീകരിക്കാനുള്ള ഒരു അവസരം ഒരുക്കുന്ന ഈ പുരസ്കാരങ്ങൾ അവരെപ്പോലെയുള്ള മറ്റുള്ളവർക്ക് പ്രചോദനമാണെന്നും പ്രധാനമന്ത്രി പറഞ്ഞു. അസാധാരണ കഴിവുകളുള്ള കുട്ടികളോട് എപ്പോഴും പ്രകൃതിയുമായി ബന്ധപ്പെട്ടിരിക്കാൻ പ്രധാനമന്ത്രി ആഹ്വാനം ചെയ്തു. തന്റെ ഓട്ടോഗ്രാഫ് ചോദിച്ച കുട്ടികളുമൊത്തു് ചില അനൗപചാരിക നിമിഷങ്ങൾ പങ്കിട്ട പ്രധാനമന്ത്രി അവരുമായി നർമ്മ സംഭാഷണവും നടത്തി. പശ്ചാത്തലം : രണ്ടു വിഭാഗങ്ങളിലാണ് ബാലപുരസ്കാരങ്ങൾ നൽകുന്നത് : വ്യക്തികൾക്ക് ബാൽ ശക്തി പുരസ്കാരവും, കുട്ടികൾക്കായി പ്രവർത്തിക്കുന്ന സ്ഥാപനങ്ങൾ/ സംഘടനകൾ എന്നിവയ്ക്ക് ബാൽ കല്യാൺ പുരസ്കാരവും. ഈ വർഷം ബാൽ ശക്തി പുരസ്‌കാര വിഭാഗത്തിൽ മൊത്തം 783 അപേക്ഷകളാണ് ലഭിച്ചത്. നവീനാശയം, പാണ്ഡിത്യം, കായികം, കലയും സംസ്കാരവും , സാമൂഹ്യ സേവനം എന്ന വിഭാഗത്തിൽ ബാൽ ശക്തി പുരസ്‌കാരത്തിന് 26 പേരെയാണ് കേന്ദ്ര വനിതാ ശിശു വികസന മന്ത്രാലയം തിരഞ്ഞെടുത്തത്. ബാല കല്യാൺ പുരസ്‌കാരത്തിനായി ദേശീയ തിരഞ്ഞെടുപ്പ് സമിതി രണ്ടു വ്യക്തികളെയും മൂന്ന് സ്ഥാപനങ്ങളെയുമാണ് അന്തിമമായി നിർണ്ണയിച്ചത്.
തേജസ് യുദ്ധവിമാനം വ്യോമസേനയുടെ ഭാഗമായതില്‍പ്രധാനമന്ത്രി ശ്രീ. നരേന്ദ്ര മോദി അഭിമാനവും സന്തുഷ്ടിയും രേഖപ്പെടുത്തി

തേജസ് യുദ്ധവിമാനം വ്യോമസേനയുടെ ഭാഗമായതില്‍ പ്രധാനമന്ത്രി ശ്രീ. നരേന്ദ്ര മോദി അഭിമാനവും സന്തോഷവും രേഖപ്പെടുത്തി. ഇതിന് പിന്നില്‍ പ്രവര്‍ത്തിച്ച ഹിന്ദുസ്ഥാന്‍ എയറോനോട്ടിക്‌സ് ലിമിറ്റഡിനെയും (എച്ച്. എ.എല്‍) എയറോനോട്ടിക്കല്‍ ഡവലപ്‌മെന്റ് ഏജന്‍സിയെയും(എ.ഡി.എ) പ്രധാനമന്ത്രി അഭിനന്ദിച്ചു. ”തദ്ദേശീയമായി നിര്‍മ്മിച്ച തേജസ് യുദ്ധവിമാനങ്ങള്‍ വ്യോമസേനയുടെ ഭാഗമായത് സമാനങ്ങളില്ലാത്ത രീതിയില്‍ നമ്മുടെ ഹൃദയത്തെ സന്തോഷവും അഭിമാനവും കൊണ്ട് നിറക്കുന്നു. തേജസ് യുദ്ധവിമാനങ്ങളുടെ സന്നിവേശത്തിന് എച്ച്. എ.എല്ലിനെയും എ.ഡി.എയും ഞാന്‍ അഭിനന്ദിക്കുന്നു. തദ്ദേശീയ പ്രതിരോധ നിര്‍മാണരംഗത്ത് നമ്മുടെ നൈപുണ്യവും ശക്തിയുമാണ് ഇത് കാണിക്കുന്നത്”- പ്രധാനമന്ത്രി പറഞ്ഞു.
സ്മാര്‍ട്ട് ഇന്ത്യാ ഹാക്കത്തോണിന്റെ ഗ്രാന്റ് ഫിനാലെയെ പ്രധാനമന്ത്രി അഭിസംബോധന ചെയ്യും

സ്മാര്‍ട്ട് ഇന്ത്യാ ഹാക്കത്തോണ്‍ 2020ന്റെ ഗ്രാന്റ് ഫിനാലെയെ വീഡിയോ കോണ്‍ഫറന്‍സിംഗിലൂടെ 2020 ഓഗസ്റ്റ് 1 ന് പ്രധാനമന്ത്രി ശ്രീ നരേന്ദ്രമോദി അഭിസംബോധന ചെയ്യും. ആ അവസരത്തില്‍ അദ്ദേഹം വിദ്യാര്‍ത്ഥികളുമായി ആശയവിനിമയം നടത്തുകയും ചെയ്യും. ദൈനംദിന ജീവിതത്തില്‍ ഇന്ന് അഭിമുഖീകരിക്കുന്ന നമ്മെ ഞെരുക്കുന്ന ചില പ്രശ്നങ്ങള്‍ക്ക് പരിഹാരം കണ്ടെത്താന്‍ വിദ്യാര്‍ത്ഥികള്‍ക്ക് ഒരു വേദി നല്‍കുന്നതിനുള്ള ദേശവ്യാപകമായ മുന്‍കൈയാണ് സ്മാര്‍ട്ട് ഇന്ത്യാ ഹാക്കത്തോണ്‍. അതിലൂടെ ഉല്‍പ്പാദന മുന്‍കൈകളുടെ ഒരു സംസ്‌ക്കാരവും പ്രശ്നപരിഹാരത്തിനുള്ള മാനസികാവസ്ഥയും ഉള്‍ച്ചേര്‍ക്കുകയാണ്. യുവമനസുകളില്‍ പരമ്പരാഗതരീതിയിലുള്ളതിന് പുറത്തുള്ള ചിന്ത പ്രോത്സാഹിപ്പിക്കുന്നതിന് വളരെയധികം വിജയകരമാണെന്ന് ഇത് തെളിയിച്ചിട്ടുള്ളതാണ്. 2017ല്‍ സ്മാര്‍ട്ട് ഇന്ത്യാ ഹാക്കത്തോണിന്റെ ആദ്യപതിപ്പില്‍ 42,000 പേരുടെ പങ്കാളിത്തമുണ്ടായിരുന്നത്, അത് 2018 ല്‍ 1 ലക്ഷമായും 2019 ല്‍ രണ്ടുലക്ഷമായും വര്‍ദ്ധിച്ചു. 2020 സ്മാര്‍ട്ട് ഇന്ത്യാ ഹാക്കത്തോണിന്റെ ആദ്യറൗണ്ടില്‍ 4.5 ലക്ഷം വിദ്യാര്‍ത്ഥികളുടെ പങ്കാളിത്തമാണ് കണ്ടത്. ഈ വര്‍ഷത്തെ ഗ്രാന്റ്ഫിനാലെ രാജ്യത്ത് അങ്ങോളമിങ്ങോളമുള്ള പങ്കാളികളെ പ്രത്യേകം നിര്‍മ്മിച്ച ഒരു അഡ്വാന്‍സ് വേദിയിലൂടെ ബന്ധിപ്പിച്ചുകൊണ്ട് ഓണ്‍ലൈനായാണ് നടത്തുന്നത്. 37 കേന്ദ്ര ഗവണ്‍മെന്റ് വകുപ്പുകളും 17 സംസ്ഥാന ഗവണ്‍മെന്റുകളും 20 വ്യവസായങ്ങളില്‍ നിന്നുള്ള 243 പ്രശ്ന പ്രസ്താവനകള്‍ പരിഹരിക്കുന്നതിനാണ് 10,000ലധികം വിദ്യാര്‍ത്ഥികള്‍ മത്സരിക്കുന്നത്.
മൻ കി ബാത്ത് പ്രശ്നോത്തരിയിൽ  പങ്കെടുക്കാൻ പ്രധാനമന്ത്രി ക്ഷണിച്ചു

നിരവധി സാമൂഹ്യ പ്രയത്‌നങ്ങൾ ഉൾപ്പെടെ ഏറ്റവും പുതിയ ലക്കത്തിൽ ഉൾപ്പെടുത്തിയിരുന്ന വിഷയങ്ങളുമായി ബന്ധപ്പെട്ട് മൻ കി ബാത്ത് പ്രശ്നോത്തരിയിൽ പങ്കെടുക്കാൻ പ്രധാനമന്ത്രി ശ്രീ നരേന്ദ്ര മോദി ആവശ്യപ്പെട്ടു. പ്രധാനമന്ത്രി ട്വീറ്റ് ചെയ്തു: “ഈ മാസത്തെ മൻ കി ബാത്തിൽ നിരവധി സാമൂഹ്യ ശ്രമങ്ങൾ ഉൾപ്പെടെ വിവിധ വിഷയങ്ങൾ നാം ചർച്ച ചെയ്തു. നമോ ആപ്പിലെ മൻ കി ബാത്ത്‌ പ്രശ്നോത്തരിയിൽ പങ്കെടുക്കൂ."
പ്രധാനമന്ത്രി നാളെ രാജസ്ഥാന്‍ സന്ദര്‍ശിക്കും; ഒട്ടേറെ പ്രധാന ഹൈവേ പദ്ധതികള്‍ ഉദ്ഘാടനം ചെയ്യും

പ്രധാനമന്ത്രി ശ്രീ. നരേന്ദ്ര മോദി നാളെ രാജസ്ഥാനിലെ ഉദയ്പൂര്‍ സന്ദര്‍ശിക്കും. ഒട്ടേറെ പ്രധാന ഹൈവേ പദ്ധതികളുടെ ഉദ്ഘാടനം ചെയ്യുകയും ഏതാനും പദ്ധതികള്‍ക്കു തറക്കല്ലിടുകയും ചെയ്യും. 15,000 കോടി രൂപ ചെലവു പ്രതീക്ഷിക്കുന്ന പദ്ധതികളാണ് ആകെ നടപ്പാക്കുന്നത്. ഉദ്ഘാടനം ചെയ്യപ്പെടുന്ന പദ്ധതികളില്‍ ചിലത്: കോട്ടയില്‍ ചമ്പല്‍ നദിക്കു കുറുകെ 6 വരി കേബിള്‍ സ്റ്റേയ്ഡ് പാലം, ദേശീയപാത എട്ടിന്റെ ഗോമതി ചൗരാഹ-ഉദയ്പൂര്‍ ഭാഗം നാലു വരിയാക്കല്‍, ദേശീയപാത-758ന്റെ രാജ്‌സമന്ദ്-ഭില്‍വാര ഭാഗം നാലുവരിയാക്കല്‍. ജയ്പൂര്‍ റിങ് റോഡ് ഉള്‍പ്പെടെയുള്ള പ്രധാന പദ്ധതികള്‍ക്കാണു തറക്കല്ലിടുക. തുടര്‍ന്നു പ്രധാനമന്ത്രി പൊതുയോഗത്തെ അഭിസംബോധന ചെയ്യും. പിന്നീട്, ഉദയ്പൂരിലെ പ്രതാപ് ഗൗരവ് കേന്ദ്രം സന്ദര്‍ശിക്കും. പഴയകാല മേവാര്‍ സാമ്രാജ്യത്തിലെ പ്രശസ്ത ഭരണാധികാരിയായിരുന്ന മഹാറാണ പ്രതാപിന്റെ ജീവിതത്തെയും പ്രതാപത്തെയും നേട്ടങ്ങളെയുംകുറിച്ചു വിശദീകരിക്കുന്ന പ്രദര്‍ശനം സജ്ജീകരിച്ചിരിക്കുന്ന കേന്ദ്രമാണിത്.
ഫാസ്റ്റ് റീട്ടെയിലിംഗ് കമ്പനി ലിമിറ്റഡിന്റെ ചെയർമാനും പ്രസിഡന്റും സിഇഒയുമായ ശ്രീ തദാഷി യാനയുമായി പ്രധാനമന്ത്രിയുടെ കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി 2022 മെയ് 23 ന് ടോക്കിയോയിൽ വെച്ച് യുണിക്ലോയുടെ മാതൃ കമ്പനിയായ ഫാസ്റ്റ് റീട്ടെയിലിംഗ് കമ്പനി ലിമിറ്റഡിന്റെ ചെയർമാനും പ്രസിഡന്റും സിഇഒയുമായ ശ്രീ തദാഷി യാനായിയുമായി കൂടിക്കാഴ്ച നടത്തി. ഇന്ത്യയുടെ അതിവേഗം വളരുന്ന ടെക്‌സ്‌റ്റൈൽ, വസ്ത്ര വിപണിയെക്കുറിച്ചും ഇന്ത്യയിലെ ടെക്‌സ്‌റ്റൈൽ പ്രോജക്ടുകൾക്കായുള്ള ഉത്പ്പാദന ബന്ധിത പ്രോത്സാഹന (പിഎൽഐ) പദ്ധതിക്ക് കീഴിലുള്ള നിക്ഷേപ അവസരങ്ങളെക്കുറിച്ചും കൂടിക്കാഴ്ചയിൽ അവർ ചർച്ച ചെയ്തു. വ്യാവസായിക വികസനം, അടിസ്ഥാന സൗകര്യം, നികുതി, തൊഴിൽ മേഖലകൾ ഉൾപ്പെടെ ഇന്ത്യയിൽ വിദേശ നിക്ഷേപകർക്ക് ബിസിനസ്സ് നടത്തിപ്പ് സുഗമമാക്കുന്നതിനുള്ള വിവിധ പരിഷ്കാരങ്ങളും അവർ ചർച്ച ചെയ്തു. ടെക്‌സ്റ്റൈൽസിന്റെ, പ്രത്യേകിച്ച് ടെക്‌സ്‌റ്റൈൽ നിർമ്മാണത്തിലെ സാങ്കേതിക വിദ്യകളുടെ ഉപയോഗത്തിലും , ടെക്‌സ്‌റ്റൈൽ നിർമ്മാണ കേന്ദ്രമായി മാറുന്നതിനുള്ള ഇന്ത്യയുടെ യാത്രയിൽ യുണിക്ലോയുടെ വർദ്ധിത പങ്കാളിത്തം പ്രധാനമന്ത്രി സ്വാഗതം ചെയ്തു. ടെക്‌സ്‌റ്റൈൽ മേഖലയെ കൂടുതൽ ശക്തിപ്പെടുത്താൻ ലക്ഷ്യമിട്ടുള്ള പിഎം-മിത്ര പദ്ധതിയിൽ പങ്കാളിയാകാൻ യുണിക്ലോയെ പ്രധാനമന്ത്രി ക്ഷണിച്ചു.
സുശാന്ത് സിങ് രാജ്പുത്തിന്റെ നിര്യാണത്തില്‍ പ്രധാനമന്ത്രി അനുശോചിച്ചു

സുശാന്ത് സിങ് രാജ്പുത്തിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘സുശാന്ത് സിങ് രാജ്പുത്… തിളക്കമേറിയ യുവനടന്‍ വളരെ നേരത്തേ വിട്ടകന്നു. അദ്ദേഹം ടിവി, ചലച്ചിത്ര മേഖലകളില്‍ പ്രതിഭ തെളിയിച്ചു. വിനോദ മേഖലയില്‍ അദ്ദേഹം ഉയര്‍ന്നുവന്നതു പലര്‍ക്കും പ്രചോദനമായി. അദ്ദേഹം ബാക്കിവെക്കുന്നത് ഒട്ടേറെ അവിസ്മരണീയമായ പ്രകടനങ്ങളാണ്. അദ്ദേഹത്തിന്റെ നിര്യാണം വേദനിപ്പിക്കുന്നു. കുടുംബത്തിന്റെയും ആരോധകരുടെയും ദുഃഖത്തില്‍ പങ്കുചേരുന്നു. ഓം ശാന്തി’, പ്രധാനമന്ത്രി പറഞ്ഞു.
രാജസ്ഥാനില്‍ വെറ്ററിനറി സര്വ്കലാശാലയ്ക്കു സ്ഥലം കൈമാറുന്നതിന് കേന്ദ്ര മന്ത്രിസഭയുടെ അനുമതി

രാജസ്ഥാനിലെ ടോങ്ക് ജില്ലയിലെ മാല്പുസര അവികനഗറില്‍ സെന്ട്രവല്‍ ഷീപ്പ് ആന്ഡ്െ വൂള്‍ റിസര്ച്ച് ഇന്സ്റ്റി റ്റ്യൂട്ടി(സി.എസ്.ഡബ്ല്യു.ആര്‍.ഐ.)ന്റെ കൈവശമുള്ള 50 ഏക്കര്‍ ഭൂമി വെറ്ററിനറി സര്വകകലാശാലയ്ക്കു കീഴില്‍ പരിശീലന, ഗവേഷണ കേന്ദ്രം ആരംഭിക്കുന്നതിനായി രാജസ്ഥാന്‍ ഗവണ്മെരന്റിനു കൈമാറാനുള്ള തീരുമാനത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്ന്നല കേന്ദ്ര മന്ത്രിസഭായോഗം അനുമതി നല്കിാ. ബിക്കാനീറിലുള്ള രാജസ്ഥാന്‍ യൂനിവേഴ്‌സിറ്റി ഓഫ് വെറ്ററിനറി ആന്ഡ്് ആനിമല്‍ സയന്സനസിനു കൈമാറുന്ന സ്ഥലത്ത് വെറ്ററിനറി യൂനിവേഴ്‌സിറ്റി ട്രെയിനിങ് ആന്ഡ്ര റിസര്ച്ച് സെന്ററാണു സ്ഥാപിക്കുക. ഭൂമി മറ്റാവശ്യങ്ങള്ക്കുട വിനിയോഗിക്കരുതെന്ന വ്യവസ്ഥയോടെയായിരിക്കും കൈമാറ്റം. പരിശീലനകേന്ദ്രം ഭാവിയില്‍ വേണ്ടെന്നുവെക്കുന്ന പക്ഷം സ്ഥലം സി.എസ്.ഡബ്ല്യു.ആര്‍.ഐയെ തിരികെ ഏല്പിേക്കണം. കേന്ദ്രം പ്രവര്ത്തനനക്ഷമമാകുന്നതോടെ ഗ്രാമീണമേഖലയില്‍ അധിവസിക്കുന്നവര്ക്കു പരിശീലനം നല്കാ്ന്‍ സാധിക്കും. വെറ്ററിനറി സര്വതകലാശാലയും സിഎസ്.ഡബ്ല്യു.ആര്‍.ഐയുമായുള്ള ബന്ധം മെച്ചപ്പെടുന്നതിനും ഇതു സഹായകമാകും.
സൗരാഷ്ട്ര പട്ടേല്‍ സാംസ്‌ക്കാരിക സമാജത്തിന്റെ അന്താരാഷ്ട്ര കണ്‍വെന്‍ഷനെ പ്രധാനമന്ത്രി വീഡിയോ കോണ്‍ഫറന്‍സിലൂടെ അഭിസംബോധന ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് സൗരാഷ്ട്ര പട്ടേല്‍ സാംസ്‌ക്കാരിക സമാജത്തിന്റെ എട്ടാമത് അന്താരാഷ്ട്ര കണ്‍വെന്‍ഷനെ വീഡിയോ കോണ്‍ഫറന്‍സിലൂടെ അഭിസംബോധന ചെയ്തു. അമേരിക്കയിലെ കാലിഫോര്‍ണിയയിലാണ് ഈ വര്‍ഷം അന്താരാഷ്ട്ര കണ്‍വെന്‍ഷന്‍ നടക്കുന്നത്. പ്രവാസി ഇന്ത്യാക്കാരുടെ പ്രത്യേകിച്ച് സൗരാഷ്ട്ര പട്ടേല്‍ സമൂഹത്തിന്റെ ശ്രമങ്ങളെ പ്രകീര്‍ത്തിച്ചു കൊണ്ട് പ്രവാസി ഇന്ത്യാക്കാര്‍ എപ്പോഴും ഇന്ത്യയെ അഭിമാനഭരിതമാക്കിയിട്ടുണ്ടെന്ന് പ്രധാനമന്ത്രി പറഞ്ഞു. അവരുടെ ശ്രമങ്ങളാണ് ഇന്ത്യന്‍ പാസ്‌പോര്‍ട്ട് എല്ലായിടത്തും ബഹുമാനിക്കപ്പെടുന്നതെന്ന് ഉറപ്പുവരുത്തിയതെന്ന് അദ്ദേഹം കൂട്ടിച്ചേര്‍ത്തു. ഗവണ്‍മെന്റിന്റെ ശുചിത്വ ഭാരതം പോലെയുള്ള വിവിധ പദ്ധതികളാണ് രാജ്യത്ത് വിനോദസഞ്ചാരം ഉത്തേജിപ്പിച്ചതെന്ന് പ്രധാനമന്ത്രി പറഞ്ഞു. ഒരോ വര്‍ഷവും കുറഞ്ഞത് അഞ്ച് വിദേശ കുടുംബങ്ങളെയെങ്കിലും ഭാരത ദര്‍ശനത്തിനായി ഇന്ത്യയിലേയ്ക്ക് വരാന്‍ പ്രേരിപ്പിക്കണമെന്ന് അദ്ദേഹം പ്രവാസി ഇന്ത്യാക്കാരോട് അഭ്യര്‍ത്ഥിച്ചു. ഇന്ത്യയുടെ വിനോദ സഞ്ചാരവികസനത്തിന് വലിയ തോതില്‍ ഊര്‍ജ്ജം പകരുന്ന ഏക ഭാരതം, ശ്രേഷ്ട ഭരതം യാഥാര്‍ത്ഥ്യമാക്കുന്നതിന് ഒരു പുതിയ പന്ഥാവ് ഒരുക്കാന്‍ ഇതിലൂടെ കഴിയുമെന്ന് പ്രധാനമന്ത്രി പറഞ്ഞു. മഹാത്മാ ഗാന്ധിയുടെ സ്വപ്നമായിരുന്ന ശുചിത്വ ഭാരതത്തിന്റെ വിജയത്തിലേയ്ക്ക് പ്രവാസി ഇന്ത്യാക്കാര്‍ക്ക് എന്ത് ചെയ്യാന്‍ കഴിയുമെന്നതിനെ കുറിച്ചും അദ്ദേഹം സംസാരിച്ചു. മഹാത്മാ ഗന്ധിയുടെ 150-ാം ജന്മ വാര്‍ഷിക ആഘോഷത്തിന് ഒക്‌ടോബര്‍ രണ്ടിന് തുടക്കം കുറിക്കുമെന്ന് പ്രധാനമന്ത്രി പറഞ്ഞു. ഇന്ത്യയുടെ ഉരുക്ക് മനുഷ്യനായ സര്‍ദാര്‍ വല്ലഭ് ഭായ് പട്ടേലിന്റെ പേരില്‍ നര്‍മ്മദാ നദീ തീരത്ത് നിര്‍മ്മിക്കുന്ന അതി ബൃഹത്തായ ഏകതാ പ്രതിമ 2018 ഒക്‌ടോബര്‍ 31 ഓടെ പൂര്‍ത്തിയാകുമെന്ന് അദ്ദേഹം കൂട്ടിച്ചേര്‍ത്തു. നിര്‍മ്മാണം പൂര്‍ത്തിയാകുമ്പോള്‍ ലോകത്തിലെ ഏറ്റവും വലിയ പ്രതിമയായിരിക്കും ഇത്. ലോകത്തെ പ്രകാശമാനമായ ഒരു നക്ഷത്രമായിട്ടാണ് ഇന്ത്യ ഇന്ന് കാണപ്പെടുന്നതെന്ന് ശ്രീ. നരേന്ദ്ര മോദി പറഞ്ഞു. അതിവേഗ സാമ്പത്തിക വളര്‍ച്ചയും, സത്യസന്ധവും സുതാര്യവുമായ ഭരണ നിര്‍വ്വഹണവുമായിട്ടാണ് ഇന്ത്യ ഇന്ന് ബന്ധപ്പെട്ടിരിക്കുന്നത്. ജി.എസ്.റ്റി പോലുള്ള സംരംഭങ്ങളും അഴിമതിക്കെതിരെയുള്ള ശക്തമായ നടപടികളും സത്യസന്ധമായി ബിസിനസ്സ് ചെയ്യുന്നതില്‍ ജനങ്ങളെ സഹായിച്ചു. ഈ മുന്‍കൈകളുടെ ഫലമായി കഴിഞ്ഞ നാല് വര്‍ഷത്തിനിടെ ‘ബിസിനസ്സ് ചെയ്യല്‍ സുഗമമാക്കല്‍’ പട്ടികയില്‍ 42 -ാം സ്ഥാനത്തേയ്ക്ക് കുതിച്ച് കയറാനായി, അദ്ദേഹം കൂട്ടിച്ചേര്‍ത്തു. ഒരു നവ ഇന്ത്യ സൃഷ്ടിക്കാനുള്ള സ്വപ്നം യാഥാര്‍ത്ഥ്യമാക്കുന്നതിലേയ്ക്ക് പ്രവര്‍ത്തിക്കാനും പ്രധാനമന്ത്രി എന്‍.ആര്‍.ഐ. സമൂഹത്തെ ആഹ്വാനം ചെയ്തു.
ഹിന്ദി ദിവസിനോടനുബന്ധിച്ച് പ്രധാനമന്ത്രി ആശംസകള്‍ നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി ഹിന്ദി ദിവസിനോടനുബന്ധിച്ച് ജനങ്ങള്‍ക്ക് ആശംസകള്‍ നേര്‍ന്നു. “ഏതൊരു സമൂഹവും തങ്ങളുടെ വിജ്ഞാനം, സംസ്‌കാരം എന്നിവ ഭാവി തലമുറകളിലേക്ക് പകര്‍ന്നു നല്‍കുന്ന മാധ്യമമാണ് ഭാഷ. ഹിന്ദി ദിവസിന്റെ ഈ അവസരത്തില്‍ ഹിന്ദി ഭാഷയുടെ പ്രചാരണത്തിലേര്‍പ്പെട്ടിരിക്കുന്നവര്‍ക്കും ഹിന്ദി പ്രേമികള്‍ക്കും ഹൃദ്യമായ അഭിനന്ദനങ്ങളും ശുഭാശംസകളും”, പ്രധാനമന്ത്രി പറഞ്ഞു.
മ്യാന്‍മാറുമായി പാരമ്പര്യ വൈദ്യ ചികിത്സാമേഖലയില്‍ ധാരാണപത്രം

പാരമ്പര്യ വൈദ്യ ചികിത്സാരംഗത്ത് ഇന്ത്യയും മ്യാന്‍മാറും തമ്മില്‍ ധാരണപത്രം ഒപ്പിടുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ആയുഷ്/ മ്യാന്‍മാറിലെ പാരമ്പര്യ വൈദ്യ ചികിത്സ ശാഖ എന്നിവ പരിപോഷിപ്പിക്കുന്നതിന് ഇരുരാജ്യങ്ങളും തമ്മിലുള്ള സഹകരണത്തിനുള്ള ഘടനാ പരമായ ചട്ടക്കൂട് ധാരണാപത്രം പ്രദാനം ചെയ്യും. അതോടൊപ്പം ആയുഷ് വൈദ്യ സമ്പ്രദായത്തിന്റെ സംരക്ഷണം, ഉത്പാദനം, ഗുണനിലവാര നിര്‍ണ്ണയം എന്നിവയുടെ പ്രാധാന്യവും ഇത് വര്‍ദ്ധിപ്പിക്കും.
പുതിയ എന്‍.ഐ.റ്റി.കള്‍ക്ക് സ്ഥിരം ക്യാമ്പസുകള്‍ നിര്‍മ്മിക്കുന്നതിനുള്ള പുതുക്കിയ മതിപ്പ് ചെലവിന് മന്ത്രിസഭയുടെ അംഗീകാരം

രാജ്യത്തെ പുതിയ നാഷണല്‍ ഇന്‍സ്റ്റിറ്റ്യൂട്ട് ഓഫ് ടെക്‌നോളജികള്‍ക്ക് (എന്‍.ഐ.റ്റി) സ്ഥിരം ക്യാമ്പസ് നിര്‍മ്മിക്കുന്നതിന് 2021-22 കാലയളവില്‍ മൊത്തം 4371.90 കോടി രൂപ മതിപ്പ് ചെലവായി അംഗീകരിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം തീരുമാനിച്ചു. 2009 ല്‍ സ്ഥാപിച്ച ഈ എന്‍.ഐ.റ്റി. കള്‍ 2010-11 അദ്ധ്യയന വര്‍ഷം മുതല്‍ വളരെ പരിമിതമായ സ്ഥലവും, അടിസ്ഥാന സൗകര്യങ്ങളുമുള്ള തങ്ങളുടെ താല്‍ക്കാലിക ക്യാമ്പസുകളില്‍ പ്രവര്‍ത്തിച്ച് വരികയാണ്. നിര്‍മ്മാണത്തിന് ആവശ്യമായ സ്ഥലം നിര്‍ണ്ണയിക്കാന്‍ വൈകിയതും, നിര്‍മ്മാണ ജോലികള്‍ക്കായി യഥാര്‍ത്ഥ ആവശ്യങ്ങളെക്കാള്‍ വളരെ താഴെയുള്ള ചെലവ് അംഗീകരിച്ചതും സ്ഥിരം ക്യാമ്പസുകളിലെ നിര്‍മ്മാണം വൈകാന്‍ ഇടയാക്കി. പുതുക്കിയ മതിപ്പ് ചെലുകള്‍ക്ക് അംഗീകാരം ലഭിച്ചതോടെ 2022 മാര്‍ച്ച് 31 മുതല്‍ ഈ എന്‍.ഐ.റ്റി. കള്‍ അതാത് സ്ഥിരം ക്യാമ്പസുകളില്‍ നിന്ന് പൂര്‍ണ്ണതോതില്‍ പ്രവര്‍ത്തിക്കുന്നു. ഈ ക്യാമ്പസുകളില്‍ മൊത്തം 6320 വിദ്യാര്‍ത്ഥികളാണ് ഉള്ളത്. എഞ്ചിനീയറിംഗ്, സാങ്കേതികവിദ്യാ രംഗങ്ങളില്‍ ദേശീയ പ്രാധാന്യമുള്ള, രാജ്യത്തെ ഏറ്റവും മികച്ച അദ്ധ്യാപന സ്ഥാപനങ്ങളില്‍പ്പെട്ടവയാണ് എന്‍.ഐ.റ്റി. കള്‍. ഉയര്‍ന്ന ഗുണനിലവാരമുള്ള സാങ്കേതിക വിദ്യാഭ്യാസത്തിലൂടെ അവ സവിശേഷമായ തങ്ങളുടെ സാന്നിദ്ധ്യം അറിയിച്ചിട്ടുമുണ്ട്. രാജ്യമൊട്ടാകെ തൊഴിലവസരങ്ങള്‍ക്കും, സംരംഭകത്വത്തിനും ആക്കമേകുന്ന ഉയര്‍ന്ന ഗുണനിലവാരത്തിലുള്ള സാങ്കേതിക മനുഷ്യ വിഭവ ശേഷിയെ ഉല്‍പ്പാദിപ്പിക്കുന്നതില്‍ ഈ ഇന്‍സ്റ്റിറ്റ്യൂട്ടുകള്‍ പ്രാപ്തരാണ്.
‘സ്മാർട്ട് ഇന്ത്യ ഹാക്കത്തോൺ 2022’ ഗ്രാൻഡ് ഫിനാലെയെ ഓഗസ്റ്റ് 25നു പ്രധാനമന്ത്രി അഭിസംബോധന ചെയ്യും

രാജ്യത്ത്, പ്രത്യേകിച്ചു യുവാക്കൾക്കിടയിൽ, നവീകരണ മനോഭാവം പ്രോത്സാഹിപ്പിക്കുന്നതിനുള്ള പ്രധാനമന്ത്രിയുടെ നിരന്തരമായ ശ്രമത്തിന്റെ ഭാഗമാണിത്. ഈ കാഴ്ചപ്പാടോടെയാണ് 2017ൽ സ്മാർട്ട് ഇന്ത്യ ഹാക്കത്തോൺ (എസ്ഐഎച്ച്) ആരംഭിച്ചത്. സമൂഹവും സംഘടനകളും ഗവണ്മെന്റും നേരിടുന്ന ഗുരുതരമായ പ്രശ്നങ്ങൾ പരിഹരിക്കാൻ വിദ്യാർഥികൾക്ക് ഒരു വേദി ഒരുക്കുന്നതിനുള്ള രാജ്യവ്യാപകസംരംഭമാണ് എസ്ഐഎച്ച്. വിദ്യാർഥികളിൽ ഉൽപ്പന്ന നവീകരണം, പ്രശ്നപരിഹാരം, പരിധികൾ മറികടന്നുള്ള ചിന്താശീലം എന്നിവയുടെ സംസ്കാരം വളർത്തിയെടുക്കാനാണ് ഇതു ലക്ഷ്യമിടുന്നത്. ആദ്യ പതിപ്പിൽ എസ്ഐഎച്ചിൽ രജിസ്റ്റർ ചെയ്ത ടീമുകളുടെ എണ്ണം ഏകദേശം 7500 ആയിരുന്നു. ഇപ്പോൾ നടക്കുന്ന അഞ്ചാം പതിപ്പിൽ ഇത് 29,600 എന്ന നിലയിൽ നാലിരട്ടി വളർച്ച കൈവരിച്ചതിൽനിന്ന് എസ്ഐഎച്ചിന്റെ വർധിച്ചുവരുന്ന ജനപ്രീതി മനസിലാക്കാം. എസ്ഐഎച്ച് 2022 ഗ്രാൻഡ് ഫിനാലെയിൽ പങ്കെടുക്കാനായി ഈ വർഷം 15,000ത്തിലധികം വിദ്യാർഥികളും മാർഗദർശികളുമാണ് 75 നോഡൽ കേന്ദ്രങ്ങളിലേക്കെത്തുന്നത്. 2900ലധികം വിദ്യാലയങ്ങളിൽനിന്നും 2200 ഉന്നത വിദ്യാഭ്യാസസ്ഥാപനങ്ങളിൽനിന്നുമുള്ള വിദ്യാർഥികൾ ഗ്രാൻഡ് ഫിനാലെയിൽ 53 കേന്ദ്രമന്ത്രാലയങ്ങളിൽ നിന്നുള്ള 476 പ്രശ്നപ്രസ്താവനകളിൽ പരിഹാരംതേടും. ക്ഷേത്രലിഖിതങ്ങളുടെ ഒപ്റ്റിക്കൽ ക്യാരക്ടർ റെക്കഗ്നിഷൻ (ഓ സി ആർ ), ദേവനാഗരി രചനകളുടെ വിവർത്തനങ്ങൾ, കേടുവരുന്ന ഭക്ഷ്യവസ്തുക്കൾക്കായി ശീതവിതരണശൃംഖലയിലുള്ള ഐഒടി അധിഷ്ഠിത ഉത്തരവാദിത്വനിരീക്ഷണ സംവിധാനം, ദുരന്തബാധിത പ്രദേശങ്ങളിലെ ഭൂപ്രകൃതിയുടെ ഉയർന്ന റെസല്യൂഷനുള്ള 3ഡി മോഡലും അടിസ്ഥാനസൗകര്യങ്ങളും റോഡുകളുടെ അവസ്ഥയും തുടങ്ങിയ പ്രശ്നങ്ങളിലാണു ഗ്രാൻഡ് ഫിനാലെയിൽ വിദ്യാർഥികൾ പരിഹാരം തേടുന്നത്. സ്കൂൾ വിദ്യാർഥികളിൽ നവീനത്വ സംസ്കാരം കെട്ടിപ്പടുക്കാനും സ്കൂൾതലത്തിൽ പ്രശ്നപരിഹാരമനോഭാവം വളർത്തിയെടുക്കുന്നതിനുമുള്ള മുന്നോടിയായി ഈ വർഷം ‘സ്മാർട്ട് ഇന്ത്യ ഹാക്കത്തോൺ – ജൂനിയറി’നും തുടക്കം കുറിച്ചു.
വാരണാസിയിലെ കോര്‍പറേഷന്‍ അംഗങ്ങളുമായി പ്രധാനമന്ത്രി സംവദിച്ചു

വാരണാസിയിലെ കോര്‍പറേഷന്‍ അംഗങ്ങളെ പ്രധാനമന്ത്രി ശ്രീ. നരേന്ദ്ര മോദി ന്യൂഡെല്‍ഹിയിലെ തന്റെ വസതിയില്‍ സ്വീകരിച്ചു. വാരണാസി നഗരം വിനോദസഞ്ചാരികള്‍ക്കു കൂടുതല്‍ ആകര്‍ഷകമാക്കാന്‍ യത്‌നിക്കണമെന്നു പ്രധാനമന്ത്രി ജനപ്രതിനിധികളോട് ആവശ്യപ്പെട്ടു. തങ്ങളുടെ വാര്‍ഡുകളില്‍ ശുചിത്വം ഉറപ്പാക്കാന്‍ അവരോട് അഭ്യര്‍ഥിക്കുകയും ചെയ്തു. വാരണാസി പാര്‍ലമെന്റ് മണ്ഡലത്തില്‍നിന്നുള്ള ഗ്രാമത്തലവന്‍മാരും കോര്‍പറേഷന്‍ അംഗങ്ങളുമായി പ്രധാനമന്ത്രി അഞ്ചു ദിവസമായി നടത്തിവരുന്ന കൂടിക്കാഴ്ചകളില്‍ അവസാനത്തേതാണിത്.
ഇന്ത്യയും ദക്ഷിണാഫ്രിക്കയും ചേര്‍ന്ന് തപാല്‍ സ്റ്റാംപുകള്‍ പുറത്തിറക്കുന്നതു സംബന്ധിച്ചു മന്ത്രിസഭ മുമ്പാകെ വിശദീകരിക്കപ്പെട്ടു

പീറ്റര്‍മാരിറ്റ്‌സ്ബര്‍ഗ് സ്റ്റേഷനില്‍വെച്ച് ഗാന്ധിജി തീവണ്ടിയില്‍നിന്നു തള്ളി പുറത്താക്കപ്പെട്ട സംഭവത്തിന്റെ 125ാം വാര്‍ഷികവും നെല്‍സണ്‍ മണ്ഡേലയുടെ ജന്മശതാബ്ദിയും പ്രമാണിച്ച് ഇന്ത്യയും ദക്ഷിണാഫ്രിക്കയും ചേര്‍ന്നു തപാല്‍ സ്റ്റാംപ് പുറത്തിറക്കുന്നതു സംബന്ധിച്ച പ്രവര്‍ത്തനങ്ങള്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുമ്പാകെ വിശദീകരിക്കപ്പെട്ടു. ഇതു സംബന്ധിച്ച ധാരണാപത്രം 2018 ജൂലൈ 24നായിരുന്നു ഒപ്പുവെച്ചത്. 2018 ജൂലൈ 26നു സ്റ്റാംപ് പുറത്തിറക്കുകയും ചെയ്തു. മഹാത്മാഗാന്ധിയുടെയും നെല്‍സണ്‍ മണ്ഡേലയുടെയും ചിത്രങ്ങളാണു സ്മരണാര്‍ഥം പുറത്തിറക്കിയ സ്റ്റാംപുകളില്‍ ഉപയോഗിച്ചിരിക്കുന്നത്.
ഇസ്രായേൽ ഉപപ്രധാനമന്ത്രിയും പ്രതിരോധ മന്ത്രിയുമായ ലെഫ്റ്റനന്റ് ജനറൽ ബെഞ്ചമിൻ ഗാന്റ്സ് പ്രധാനമന്ത്രിയെ സന്ദർശിച്ചു

ഇന്ത്യയിൽ ഔദ്യോഗിക സന്ദർശനത്തിനെത്തിയ ഇസ്രായേൽ ഉപപ്രധാനമന്ത്രിയും പ്രതിരോധ മന്ത്രിയുമായ ലെഫ്റ്റനന്റ് ജനറൽ ബെഞ്ചമിൻ ഗാന്റ്സ് പ്രധാനമന്ത്രി ശ്രീ. നരേന്ദ്ര മോദിയെ സന്ദർശിച്ചു കഴിഞ്ഞ കുറച്ച് വർഷങ്ങളായി ഇന്ത്യയും ഇസ്രായേലും തമ്മിലുള്ള പ്രതിരോധ സഹകരണത്തിലെ ദ്രുതഗതിയിലുള്ള വളർച്ച നേതാക്കൾ അവലോകനം ചെയ്തു. ഇന്ത്യയിലെ സഹ-വികസനത്തിന്റെയും സഹ ഉൽപ്പാദനത്തിന്റെയും അവസരങ്ങളിൽ നിന്ന് പ്രയോജനം നേടുന്നതിന് ഇസ്രായേലി പ്രതിരോധ കമ്പനികളെ പ്രധാനമന്ത്രി പ്രോത്സാഹിപ്പിച്ചു.
ഐ സി സി  അണ്ടർ -19 ലോകകപ്പ് നേടിയ ഇന്ത്യൻ ക്രിക്കറ്റ് ടീമിനെ പ്രധാനമന്ത്രി അഭിനന്ദിച്ചു

ഐസിസി അണ്ടർ 19 ലോകകപ്പ് നേടിയ ഇന്ത്യൻ ക്രിക്കറ്റ് ടീമിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "നമ്മുടെ യുവ ക്രിക്കറ്റ് താരങ്ങളെ ഓർത്ത് അങ്ങേയറ്റം അഭിമാനിക്കുന്നു. ഐസിസി അണ്ടർ 19 ലോകകപ്പ് നേടിയതിന് ഇന്ത്യൻ ടീമിന് അഭിനന്ദനങ്ങൾ. ടൂർണമെന്റിലൂടെ അവർ മികച്ച കരുത്ത് പ്രകടിപ്പിച്ചു. ഉയർന്ന തലത്തിലെ അവരുടെ മികച്ച പ്രകടനം കാണിക്കുന്നത് ഇന്ത്യൻ ക്രിക്കറ്റിന്റെ ഭാവി സുരക്ഷിതവും കഴിവുള്ളതുമായ കൈകളിലാണെന്നാണ്.
ആരോഗ്യമേഖലയിൽ ഇന്ത്യയും അമേരിക്കയും തമ്മിലുള്ള  ധാരണാപത്രത്തിന് മന്ത്രിസഭയുടെ അംഗീകാരം

ഇന്ത്യയിലെ ബയോടെക്‌നോളജി വകുപ്പും ഇന്ത്യൻ കൗൺസിൽ ഓഫ് മെഡിക്കൽ റിസർച്ചും അമേരിക്കയിലെ ഇന്റർനാഷണൽ എയ്ഡ്‌സ് വാക്‌സിൻ ഇനിഷ്യേറ്റീവും തമ്മിൽ ധാരണാപത്രം ഒപ്പിടുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം അംഗീകാരം നൽകി. എച്ച്ഐവി, ടിബി, കോവിഡ്-19 എന്നിവയും മറ്റ് ഉയർന്നുവരുന്ന പകർച്ചവ്യാധികളും അവഗണിക്കപ്പെട്ട രോഗങ്ങളും തടയുന്നതിനും ചികിത്സിക്കുന്നതിനുമുള്ള നൂതന ബയോമെഡിക്കൽ ഉപകരണങ്ങളും സാങ്കേതികവിദ്യകളും വികസിപ്പിക്കുന്നതു സംബന്ധിച്ചുള്ളതാണ് ധാരണാപത്രം. പരസ്പര താൽപ്പര്യമുള്ള മേഖലകളിലെ അന്താരാഷ്ട്ര ശാസ്ത്ര സാങ്കേതിക സഹകരണത്തിന്റെ ചട്ടക്കൂടിനുള്ളിൽ ഈ ധാരണാപത്രം ഇന്ത്യയും അമേരിക്കയും തമ്മിലുള്ള ബന്ധം കൂടുതൽ ശക്തിപ്പെടുത്തും.
യൂറോപ്യൻ കമ്മീഷൻ പ്രസിഡന്റ് ഉർസുല വോൺ ഡെർ ലെയനുമായി പ്രധാനമന്ത്രി ചർച്ച നടത്തി

പ്രധാനമന്ത്രി ശ്രീ നരേന്ദ്ര മോദി ഇന്ന് യൂറോപ്യൻ കമ്മീഷൻ അധ്യക്ഷ ഉർസുല വോൺ ഡെർ ലെയനെ ന്യൂ ഡൽഹിയിൽ സ്വീകരിച്ചു. ഈ വർഷം റെയ്‌സിന ഡയലോഗിൽ ഉദ്ഘാടന പ്രസംഗം നടത്താൻ അനുമതി നൽകിയതിന് യൂറോപ്യൻ കമ്മീഷൻ പ്രസിഡന്റിന് പ്രധാനമന്ത്രി നന്ദി പറഞ്ഞു, ഇന്ന് അവരുടെ പ്രസംഗം കേൾക്കാൻ താൻ ഉറ്റുനോക്കുകയാണെന്നും പറഞ്ഞു. വലുതും, ഊർജസ്വലവുമായ ജനാധിപത്യ സമൂഹങ്ങൾ എന്ന നിലയിൽ ഇന്ത്യയും യൂറോപ്പും ഒരേ മൂല്യങ്ങളും, പല ആഗോള പ്രശ്‌നങ്ങളിലും പൊതുവായ കാഴ്ചപ്പാടുകളും പങ്കിടുന്നുവെന്നതിൽ നേതാക്കൾ യോജിപ്പ് പ്രകടിപ്പിച്ചു. ഒരു സ്വതന്ത്ര വ്യാപാര കരാറിലും നിക്ഷേപ കരാറിലും വരാനിരിക്കുന്ന ചർച്ചകൾ പുനരാരംഭിക്കുന്നത് ഉൾപ്പെടെ ഇന്ത്യ-ഇയു തന്ത്രപരമായ പങ്കാളിത്തത്തിന്റ പുരോഗതി അവർ അവലോകനം ചെയ്തു. ഇന്ത്യ-യൂറോപ്യൻ യൂണിയൻ ബന്ധത്തിന്റെ എല്ലാ വശങ്ങളുടെയും രാഷ്ട്രീയ-തല മേൽനോട്ടം വഹിക്കുന്നതിനും സഹകരണത്തിന്റെ വിവിധ മേഖലകൾ തമ്മിലുള്ള ഏകോപനം ഉറപ്പാക്കുന്നതിനും ഒരു ഉയർന്ന തലത്തിലുള്ള വ്യാപാര -സാങ്കേതിക കമ്മീഷൻ സ്ഥാപിക്കാനും ധാരണയായി . ഗ്രീൻ ഹൈഡ്രജൻ പോലുള്ള മേഖലകളിൽ ഇന്ത്യയും യൂറോപ്യൻ യൂണിയനും തമ്മിലുള്ള സഹകരണത്തിന്റെ സാധ്യതകൾ ഉൾപ്പെടെ, കാലാവസ്ഥയുമായി ബന്ധപ്പെട്ട വിഷയങ്ങളിൽ നേതാക്കൾ വിപുലമായ ചർച്ച നടത്തി. കോവിഡ് -19 ന്റെ തുടർച്ചയായ വെല്ലുവിളികളെക്കുറിച്ചും അവർ ചർച്ച ചെയ്യുകയും ലോകത്തിന്റെ എല്ലാ ഭാഗങ്ങളിലേക്കും വാക്‌സിനുകളും ചികിത്സാരീതികളും തുല്യമായി ലഭ്യമാക്കാനുള്ള ശ്രമങ്ങൾക്ക് ഊന്നൽ നൽകുകയും ചെയ്തു. കൂടാതെ, ഉക്രെയ്നിലെ സാഹചര്യങ്ങളും ഇന്തോ-പസഫിക് മേഖലയിലെ സംഭവവികാസങ്ങളും ഉൾപ്പെടെ കാലിക പ്രാധാന്യമുള്ള നിരവധി ഭൗമ-രാഷ്ട്രീയ വിഷയങ്ങൾ യോഗത്തിൽ ചർച്ച ചെയ്തു. –ND–